A fost deschis cel mai modern aeroport din România. Va deveni al doilea din țară după Otopeni | FOTO & VIDEO
A fost inaugurat terminalul T4 al Aeroportului Iaşi, vineri, cel mai modern din România.
Noul terminal are peste 30.000 de metri pătraţi, este dispus pe trei niveluri, fiind de peste zece ori mai mare decât terminalul T3 utilizat până acum.
Investiţia, care se apropie de 100 milioane de euro, a fost inaugurată în prezenţa autorităţilor locale şi judeţene, dar şi a europarlamentarilor liberali Rareş Bogdan şi Dan Motreanu. Pasagerii cursei Tarom Iaşi-Bucureşti au făcut formalităţile de îmbarcare în noua clădire.
"Noul terminal este ceea ce ieșenii și nu numai așteptau de multă vreme, iar faptul ca am reușit să îndeplinim acest deziderat al echipei Aeroportului Iași, de a avea un aeroport nou, mai modern, mai atractiv și mă accesibil pentru toată lumea, ne aduce o bucurie imensă. Noul terminal, T4, este un proiect construit pentru ieșeni și pentru toți cei care vin în Iași să călătorească cu avionul, o investiție importantă prin care dorim să le oferim experiențe memorabile și satisfacția de a avea un aeroport așa cum îl merită. Promisiunea noastră este de creștere a nivelului calitătii serviciilor în perioada următoare, de extindere a conectivității și de continuare a proiectelor de investiții necesare dezvoltării Aeroportului Iași", se precizează pe pagina de Facebook a aeroportului.
În cursul anului 2023, Aeroportul Iaşi a fost tranzitat de 2.338.377 pasageri, iar traficul a avut o creştere cu 52% faţă de anul precedent şi cu 78% faţă de anul antepandemic. De pe Aeroportul Iaşi se călătoreşte în 24 de destinaţii, din care 23 sunt internaţionale. Rutele sunt operate de cinci companii aeriene partenere, cea de-a şasea companie urmând să înceapă din luna mai.
Aeroportul Iaşi este unul dintre cele mai vechi din România. În Iaşi, primele zboruri au avut loc în anul 1905, iar din 1926, odată cu inaugurarea cursei Bucureşti-Galaţi-Iaşi şi Chişinău, Aerodromul Iaşi capătă statut de aeroport comercial.